b'\n_START_ARTICLE_\nSairilan linnavuori\n_START_SECTION_\nLinnavuori\n_START_PARAGRAPH_\nLinnavuori sijaitsee Mikkelin asemalta 4,3 kilometri\xc3\xa4 it\xc3\xa4\xc3\xa4n ja Saimaan Mustasel\xc3\xa4n it\xc3\xa4puolella l\xc3\xa4hell\xc3\xa4 Sairilan koulukotia. Kalliohuippuinen m\xc3\xa4ki kohoaa 40 metri\xc3\xa4 Mustasel\xc3\xa4n yl\xc3\xa4puolelle. Sen rinteet ovat jyrk\xc3\xa4t lukuun ottamatta etel\xc3\xa4isess\xc3\xa4 ja it\xc3\xa4isess\xc3\xa4 suunnassa. L\xc3\xa4nsirinteess\xc3\xa4 on eritt\xc3\xa4in jyrkk\xc3\xa4 kalliosein\xc3\xa4m\xc3\xa4. Etel\xc3\xa4rinteess\xc3\xa4 sijaitsee matala ja usean metrin levyinen maavalli, jonka katkoksessa arvellaan olleen parimetrinen kivill\xc3\xa4 vahvistettu kulkuaukko. Maavallin vieress\xc3\xa4 on my\xc3\xb6s vallihaudaksi tulkittu rakenne. M\xc3\xa4en laelle johtaa kaksi k\xc3\xa4yt\xc3\xa4v\xc3\xa4lt\xc3\xa4 vaikuttavaa painannetta, joiden tukkimiseen tarkoitettuja kivir\xc3\xb6ykki\xc3\xb6it\xc3\xa4 l\xc3\xb6ytyy maastosta edelleen. Maavalli on voinut tukea paaluvarustusta, mutta sen j\xc3\xa4\xc3\xa4nteit\xc3\xa4 ei ole en\xc3\xa4\xc3\xa4 j\xc3\xa4ljell\xc3\xa4.\n_START_SECTION_\nTutkimuksia\n_START_PARAGRAPH_\nSairilan linnavuorta on tutkittu arkeologisilla kaivauksilla vuonna 1888 (Hjalmar Appelgren). Vuonna 1972 (Matti Huurre) suoritettiin vain pintapuolinen tutkimus._NEWLINE_Linnavuori saattaa olla keskiaikainen, sill\xc3\xa4 my\xc3\xb6s Sairilassa sek\xc3\xa4 Visulahden ja Norolan alueilla on ollut muinaisl\xc3\xb6yt\xc3\xb6j\xc3\xa4. Linnavuoren toteutustapa \xe2\x80\x93 sijainnista puhumattakaan \xe2\x80\x93 viittaa vahvasti karjalaiseen taustaan. Yleisen k\xc3\xa4sitykseen mukaan linnavuori olisi varustettu 1100- ja 1200-lukujen aikana.\n_START_SECTION_\nHoitaminen\n_START_PARAGRAPH_\nVuonna 1991 (Hannu Poutiainen) suoritettiin linnavuorella kasvuston perusraivaus, jossa linnan alueilta poistettiin vesakkoa ja katajikkoa. Maavallien p\xc3\xa4\xc3\xa4ll\xc3\xa4 kasvaneet tukkipuut poistettiin.'